Infografiikka

Infografiikka on kuvallinen esitys, jonka tarkoitus on yleensä välittää tietoa, vakuuttaa tai viihdyttää. Infografiikkaan kuuluu tiedon visualisointia kuten diagrammeja sekä kuvitusta ja tekstiä. Tyypillisessä infografiikassa on johdanto, pääosio sekä joskus loppupäätelmä, jossa lukijaa kehotetaan johonkin toimenpiteisiin.

Infografiikan käyttö on yleistynyt internetin ansiosta erityisesti 2010-luvulla.Krum 2013, s. 8.

Määrittely ja muoto
Termi infografiikka on lyhenne yhdyssanasta informaatiografiikka eli tietografiikka. Käsite on melko uusi ja vakiintumaton, ja sillä on joskus tarkoitettu esimerkiksi samaa kuin tiedon visualisoinnilla. Randy Krumin (2013) mukaan infografiikkaan kuuluu tiedon visualisointikaavioiden lisäksi kuitenkin myös kuvitusta ja tekstiä, jotka yhdessä luovat kokonaisen kertomuksen. Laajimmillaan infografiikat muistuttavatkin enemmän artikkeleita tai puheita kuin pelkkiä kaavioita.Krum 2013, s. 2–6.

Tietokirjailijat Noah Iliinsky ja Julie Steele ovat määritelleet neljä kriteeriä, joilla tiedon visualisointi ja infografiikka voidaan erottaa toisistaan:Yuk & Diamond 2014, s. 14–16.
 tekotapa: infografiikassa on useita sitä varten tehtyjä kuvia, joilla tietoa selitetään; tiedon visualisoinnissa käytetään sen sijaan paljon numeroita
 tiedon määrä: tiedon visualisoinnissa on yleensä enemmän erilaista tietoa kuin infografiikassa, jossa puolestaan esitetään enemmän johtopäätöksiä
 tyylittely: infografiikka on yleensä visuaalisesti huolellisesti suunniteltua; tiedon visualisointi keskittyy itse tietoon
 interaktiivisuus ja staattisuus: tiedon visualisoinnissa tiedot usein päivittyvät; infografiikka on staattista

Suurin osa infografiikoista on staattisia kuvia. Internetissä julkaistava infografiikka voi olla myös dynaamista, jos siinä on mahdollisuus tarkentaa sen osia suuremmaksi tai klikata sitä lisätiedon saamiseksi, tai jos siinä on mukana havainnollista animaatiota, videota tai interaktiivisuutta.Krum 2013, s. 31–16.

Tyypillinen www-infografiikka on 800 pikseliä leveä ja niin korkea kuin on tarpeen tarinan kertomiseksi.Krum 2013, s. 60.

Tarkoitus
Infografiikan tarkoitus on antaa tietoa, viihdyttää tai vakuuttaa lukija jostain. Se esittelee asiansa johdannolla, jolla se myös pyrkii kiinnittämään lukijansa huomion. Se esittää pääasian grafiikan keskiosassa, joka on samalla grafiikan näyttävin osa. Se päättyy loppupäätelmään, joka usein kehottaa lukijaa tekemään jotain saamansa tiedon pohjalta. Kehotus voi olla esimerkiksi omien elämäntapojen parannus, jonkin vetoomuksen allekirjoittaminen, tai vierailu jollain verkkosivustolla.Krum 2013, s. 6, 27–29.

Teho
Infografiikan teho perustuu muun muassa siihen, että ihminen hahmottaa asioita visuaalisten mallien kautta. Sen vuoksi kaavion muotoon visualisoitu tieto on usein huomattavasti selkeämpää hahmottaa kuin lukuina esitetty tieto. Infografiikassa asiat esitetään myös suhteessa toisiinsa, mikä auttaa niiden ymmärtämistä.Krum 2013, s. 15–16. Ihminen pystyy tutkimusten mukaan myös muistamaan kuvat paremmin kuin sanat, ja aiheeseen kuuluvien kuvien yhdistäminen sanoihin infografiikan tapaan voi moninkertaistaa tiedon säilymisen lukijan muistissa.Krum 2013, s. 20–22.

Katso myös
 Teemakartta

Lähteet


Viitteet

Aiheesta muualla

 Infografiikka.fi 
Infographics Archive
 Cool Infographics, Randy Krum
 Pinterestin infografiikkagalleria

Luokka:Graafinen suunnittelu
Luokka:Viestintä